Þingræður haldnar á Alþingi Íslendinga

Forseti Íslands hefur gefið út svohljóðandi bréf: ,,Forseti Íslands gjörir kunnugt: Ég hef ákveðið, samkvæmt tillögu forsrh., að Alþingi skuli koma saman til framhaldsfunda miðvikudaginn 25. janúar 1995 kl. 15. Gjört í Reykjavík, 24. janúar 1995. Vigdís Finnbogadóttir. Davíð Oddsson. Forsetabréf um að Alþingi skuli koma saman til framhaldsfunda.`` Framhaldsfundir Alþingis hefjast því nú á ný. Hæstv. forseta, hv. alþingismönnum, svo og starfsmönnum Alþingis óska ég gleðilegs árs, þakka hið liðna, býð menn velkomna til þingstarfa og læt í ljós þá ósk og von að störf okkar megi verða landi og lýð til blessunar.

Þegar við komum nú til starfa eftir tæpra fjögurra vikna hlé á þingstörfum er okkur sem öðrum landsmönnum ríkir í huga sorglegir viðburðir síðastliðinnar viku. Dag eftir dag geisaði stórhríð um Vestfirði og Norðurland vestanvert. Snjóflóð féllu víða á þessum slóðum og ollu manntjóni og fjárskaða. Fimmtán manns létu lífið í þessum hamförum. Í Reykhólasveit lést aldraður maður í snjóflóði. Hörmulegast og þungbærast er það áfall sem dundi yfir byggðarlagið í Súðavík að morgni mánudagsins 16. jan. Í snjóflóðinu, sem féll yfir 15 hús í þéttbýlinu þar, létust fjórtán manns, átta börn og sex fullorðnir. Til allrar hamingju tókst að bjarga mörgum mannslífum. Björgunarlið heimamanna og aðkomufólks kostaði öllu til dag og nótt við gífurlega erfiðar aðstæður í ofsaveðri. Lof og þökk sé því afreksfólki. Íbúar Súðavíkur búa nú við mikinn missi, foreldrar syrgja börn sín og börn foreldra. Frænda og vina er saknað. Fólk hefur misst eigur sínar á snöggu augabragði. Vonandi er einhver huggun í almennri samúð og samhjálp. Alþingi vottar Súðvíkingum og öðrum syrgjendum innilega samúð í sorg þeirra. Guð blessi þá. Ég bið hv. alþingismenn að minnast þeirra sem létu líf sitt í snjóflóðunum og votta syrgjendum samúð með því að rísa úr sætum. --- 
            

Valdimar Indriðason, fyrrverandi framkvæmdastjóri og alþingismaður, andaðist mánudaginn 9. janúar á heimili sínu á Akranesi. Hann var á sjötugasta aldursári. Valdimar Indriðason var fæddur á Akranesi 9. september 1925. Foreldrar hans voru hjónin Indriði vélstjóri Jónsson í Norðurkoti á Akranesi Helgasonar og Vilborg Þjóðbjarnardóttir bónda í Kjalardal í Skilmannahreppi Björnssonar. Valdimar Indriðason lauk gagnfræðaprófi í Flensborg 1942, sveinsprófi í vélvirkjun við Iðnskóla Akraness 1946 og fullnaðarprófi frá Vélskólanum í Reykjavík og rafmagnsdeild hans 1949. Árin 1949--1956 var hann vélstjóri á togurum Bæjarútgerðar Akraness. Hann var verksmiðjustjóri Síldar- og fiskimjölsverksmiðju Akraness 1956--1960 og framkvæmdastjóri hennar 1960--1991. Valdimar Indriðason var í bæjarstjórn Akraness 1962--1986, hafði áður verið varabæjarfulltrúi eitt kjörtímabil. Hann var í bæjarráði 1970--1974 og 1978--1983 og forseti bæjarstjórnar 1977--1984. Hann átti sæti í mörgum stjórnum, ráðum og nefndum á vegum bæjarins, var meðal annars í stjórn Menningarsjóðs Akraness, í fræðsluráði og í skólanefnd Iðnskólans á Akranesi. Hann var í stjórn Samtaka sveitarfélaga í Vesturlandskjördæmi nokkur ár, í stjórn Grundartangahafnar og var formaður stjórnar verkamannabústaða frá 1978. Í stjórn hlutafélagsins Skallagríms átti hann lengi sæti, var stjórnarformaður 1977--1978, 1984--1990 og frá 1993 til æviloka. Í stjórn Félags íslenskra fiskimjölsframleiðenda var hann 1968--1983, í stjórn Landssambands íslenskra útvegsmanna frá 1970 og formaður Félags íslenskra botnvörpuskipaeigenda 1971--1976. Hann var í stjórn Sögufélags Borgarfjarðar frá stofnun þess 1963 og varð stjórnarformaður 1985. Frá 1987 var hann í ritnefnd til útgáfu á Sögu Akraness. Valdimar Indriðason var nokkrum sinnum í kjöri fyrir Sjálfstæðisflokkinn við alþingiskosningar í Vesturlandskjördæmi. Hann var alþingismaður 1983--1987, en varaþingmaður kjörtímabilin á undan og eftir, tók þá sæti á þingi á árunum 1980, 1988--1990, sat á níu þingum alls. Valdimar Indriðason ól allan aldur sinn á Akranesi og var margfróður um sögu byggðarlagsins. Hann var á áttunda ári þegar faðir hans fórst í sjó. Hann varð vélstjóri eins og faðirinn og stundaði sjó nokkur ár, fór síðan til starfa í landi. Þar stjórnaði hann alla starfsævi sína umsvifamiklum og vaxandi atvinnurekstri við fiskvinnslu og ýmislegt henni tengt. Áhugasvið hans var rúmt og hann kom víða við í félagsstörfum og menningarmálum eins og fram kom í starfsferli hans sem rakinn hefur verið og er þó ekki nærri allt tínt þar til. Hann var um sextugt þegar hann sat á Alþingi. Hingað kom hann ríkur að reynslu og þekkingu á atvinnumálum og öðrum þjóðfélagsmálum og naut Alþingi þess í störfum hans í mörgum þingnefndum. Hann var félagslyndur og laðaði menn að sér til góðrar samvinnu með framkomu sinni. Alþingi naut ekki góðra starfa hans til lengdar, en heima á Akranesi vann hann mikið og heilladrjúgt ævistarf. Ég vil biðja hv. alþingismenn að minnast Valdimars Indriðasonar með því að rísa úr sætum. ---